**Fimkas dienasgrāmata. Mīlestība**

**/31.01. -26.03./**

**No 2025. gada 31. janvāra Valmieras muzeja Izstāžu namā aicinām ļauties neparastam mākslas piedzīvojumam kopā ar mākslinieci Fimku.** Šoreiz neierastā kārtā izstādes sākums sakrīt ar pašas izstādes tapšanu - māksliniece darbus radīs skatītāju priekšā, tādējādi veidojot to kā savdabīgu performanci, ļaujot ielūkoties mākslas darbu tapšanas procesā un mākslinieka darbnīcā, par kuru būs pārvērtušās Valmieras muzeja Izstāžu nama telpas.

Tā kā izstādes norises laikā pasaulē atzīmē Valentīndienu, māksliniece savu pirmo presonālizstādi veltījusi mīlestībai. “Tēma gan neaprobežosies ar vienu vārdu - mīlestība, bet paplašināsies ar filozofiskiem tematiem par dzīvi, sajūtām, draudzību un nedaudz humora,” pauž Fimka. Māksliniece sola ierasties ar tukšiem audekliem un divu nedēļu garumā radīt izstādi, ikvienam skatītājam ļaujot vērot radošo procesu. “Man patīk nejaušības, spontānās idejas, rotaļīgums. Izstāde ir kā noslēpums, kuru īsajā laikā atklāsim kopā,” piebilst māksliniece.

**Rezultātā tapušo izstādi “Fimkas dienasgrāmata. Mīlestība” iecerēts atklāt Valentīndienā, 2025. gada 14. februārī plkst. 16.00. Izstāde skatāma līdz 2025. gada 26. martam.**

**Fimka (Ieva Gertnere, 1989)** ir valmieriete, absolvējusi Valmieras Dizaina un mākslas vidusskolu (2010) un Latvijas Mākslas akadēmijas glezniecības nodaļu (2021, BA). Daudziem vairāk pazīstama kā tetovētāja, *Fimka tattoo* īpašniece, arī karikatūriste. Izstādēs piedalās kopš 2012. gada.

* Informējam, ka izstādē esošie mākslas darbi var ietvert erotiska rakstura motīvus.

Izstādi atbalsta: Viva Color, LED veikals.lv

